ଉତ୍ତର କୋରିଆର ସବୁଠୁ ବଡ ଶତ୍ରୁ ଆମେରିକା ! କିମ୍ଙ୍କ ଚେତାବନୀ, 'ପରମାଣୁ ଶକ୍ତି ବଢାଉଛୁ, ସାବଧାନ ରୁହ' - Prameya News7\nଉତ୍ତର କୋରିଆର ସବୁଠୁ ବଡ ଶତ୍ରୁ ଆମେରିକା ! କିମ୍ଙ୍କ ଚେତାବନୀ, 'ପରମାଣୁ ଶକ୍ତି ବଢାଉଛୁ, ସାବଧାନ ରୁହ'\n9/01/2021 at 4:35 PM\nନୂଆଦିଲ୍ଲୀ ୦୯/୦୧ : ନର୍ଥ କୋରିଆର ଏକଛତ୍ରବାଦୀ ଶାସକ କିମ୍-ଜଙ୍ଗ୍-ଉନ୍ ଆମେରିକାକୁ ନେଇ ଏକ ବଡ ବୟାନ ଦେଇଛନ୍ତି । ସେ କହିଛନ୍ତି ଆମେରିକା ହେଉଛି ନର୍ଥ କୋରିଆର ସବୁଠାରୁ ବଡ ଶତ୍ରୁ । ଜୋ ବାଇଡେନ୍ ଆମେରିକାର ନୂଆ ରାଷ୍ଟ୍ରପତି ଭାବେ ନିର୍ବାଚିତ ହେବା ପରେ କିମ୍-ଜଙ୍ଗ୍-ଉନ୍ଙ୍କ ଏଭଳି ଆଭିମୁଖ୍ୟ ବିଶ୍ବବାସୀଙ୍କୁ ଚକିତ କରିଛି । ଏହା ସହ କିମ୍-ଜଙ୍ଗ୍-ଉନ୍ ଧମକ ଦେଇ କହିଛନ୍ତି ଆଗାମୀ ଦିନରେ ନର୍ଥ କୋରିଆ ତାର ପରମାଣୁ ଶକ୍ତି ବୃଦ୍ଧି କରିବା ସହ ଅସ୍ତ୍ରଶସ୍ତ୍ର ମଧ୍ୟ ବୃଦ୍ଧି କରିବ ।\nଆମେରିକାର ନୂଆ ରାଷ୍ଟ୍ରପତିଙ୍କ ଶପଥ ଗ୍ରହଣ ସମାରୋହର ଦୁଇ ସପ୍ତାହ ପୂର୍ବରୁ କିମ୍ ଏବଂ ବିଦାୟୀ ନେତା ଡୋନାଲ୍ଡ ଟ୍ରମ୍ପଙ୍କ ମଧ୍ୟରେ ତିକ୍ତ ସମ୍ପର୍କ ପରେ ଏହି ଘୋଷଣା କରିଛି ନର୍ଥ କୋରିଆ । କୋରିଆନ ସେଣ୍ଟ୍ରାଲ୍ ନ୍ୟୁଜ୍ ଏଜେନ୍ସି ଶନିବାର ତାର ଏକ ରିପୋର୍ଟରେ ପ୍ରକାଶ କରିଛି ଯେ, ନର୍ଥ କୋରିଆ ସହ ନୂଆ ସମ୍ପର୍କ ସୃଷ୍ଟି କରିବାକୁ ହେଲେ ଆମେରିକାକୁ ଶତ୍ରୁତାପୂର୍ଣ୍ଣ ନୀତିରୁ ଓହରିବାକୁ ପଡିବ ବୋଲି କିମ୍-ଜଙ୍ଗ୍-ଉନ୍ କହିଛନ୍ତି । ଏହା ସହ ସେ କହିଛନ୍ତି ଉତ୍ତର କୋରିଆ କେବେବି ପ୍ରଥମେ ପରମାଣୁ ଆକ୍ରମଣ କରିବ ନାହିଁ । ଯଦି ଆମେରିକା ପରମାଣୁ ଆକ୍ରମଣ କରେ ତେବେ ଯାଇ ନର୍ଥ କୋରିଆର ଏହାର ଦୃଢ ଜବାବ ଦେବ ।\nଏହା ସହ କିମ୍-ଜଙ୍ଗ୍-ଉନ୍ କହିଛନ୍ତି ନର୍ଥ କୋରିଆ ଖୁବଶୀଘ୍ର ତାର ପରମାଣୁ ଶକ୍ତି ବୃଦ୍ଧି କରିବା ପାଇଁ ପ୍ରୟାସ ଆରମ୍ଭ କରିବ । ଆମେରିକା ସହ ଉତ୍ତର କୋରିଆର ତିକ୍ତତା ଦିନକୁ ଦିନ ବୃଦ୍ଧି ପାଉଥିବାରୁ ଉଭୟ ଦେଶ ମଧ୍ୟରେ ଅସ୍ବାଭାବିକ ପରିସ୍ଥିତି ଜାରି ରହିଛି । ଦେଶରେ ମିଶାଇଲ, ଯୁଦ୍ଧାସ୍ତ୍ର, ଲଞ୍ଚହେଡ୍ ପରମାଣୁ ରକେଟ୍ ବୃଦ୍ଧି କରିବା ପାଇଁ ସେନାକୁ ନିର୍ଦେଶ ଦେଇସାରିଛନ୍ତି କିମ୍ ।\nପୂର୍ବରୁ ଡୋନାଲ୍ଡ ଟ୍ରମ୍ପଙ୍କ ସହ ମଧ୍ୟ କିମ୍-ଜଙ୍ଗ୍-ଉନ୍ଙ୍କର ତିକ୍ତତା ରହିଆସିଛି । ଆମେରିକା ସହ ଉତ୍ତର କୋରିଆର ତିକ୍ତତା ଫଳରେ ରାଷ୍ଟ୍ରପତି ଡୋନାଲ୍ଡ ଟ୍ରମ୍ପଙ୍କ ସହ କିମଙ୍କ ଉଚ୍ଚସ୍ତରୀୟ ଆଣବିକ କୂଟନୀତି ପ୍ରାୟ ଦୁଇ ବର୍ଷ ଧରି ଅଟକି ରହିଛି । କିମ୍ ଏବଂ ଟ୍ରମ୍ପଙ୍କ ମଧ୍ୟରେ ଜାରି ରହିଥିବା ବାକ୍ ଯୁଦ୍ଧ ଉଭୟ ଦେଶ ମଧ୍ୟରେ ଅରାଜକତା ସୃଷ୍ଟି କରିଛି ।
